Rauði punkturinn sýnir hvar lík af karlmanni og konu fundust í gær á vinsælu útivistarsvæði við Gullfjellet austur af Bergen við vesturströnd Noregs . Kort / Mapbox Atli Steinn Guðmundsson skrifar frá Ósló Það var um hádegisbil í gær sem lögreglunni í Bergen í Noregi barst símtal frá göngufólki við Gullfjellsvegen sem liggur gegnum vinsælt útivistarsvæði austur af borginni . Sögðust tilkynnendur hafa gengið fram á blóðug klæði í læk við veginn . Þegar lögreglumenn komu á vettvang og tóku að svipast um í nágrenninu gengu þeir fljótlega fram á tvö lík , annað af 29 ára gamalli konu og hitt af rúmlega fertugum manni , sem lágu undir einhvers konar ábreiðu eða dúk . Eftir líkfundinn lokaði lögregla öllum leiðum að svæðinu og hóf tæknideild rannsókn á vettvangi auk þess sem rannsóknarlögreglunni Kripos var tilkynnt um líkfundinn og kafarar sendir til leitar í Osa-vatninu sem er skammt frá , kynni það að geyma frekari vísbendingar . Kennsl voru fljótlega borin á hin látnu , sem lögregla segist þekkja til , en seint í gærkvöldi hafði aðstandendum þeirra ekki verið tilkynnt um málið . Lögregla hélt blaðamannafund undir kvöld í gær og tilkynnti þar að málið væri rannsakað sem sakamál . „ Við vinnum út frá nokkrum kenningum en ein þeirra er að báðum manneskjunum hafi verið ráðinn bani , “ sagði Inger-Lise Høyland frá ákærudeild lögreglunnar á fundinum en þar kom einnig fram að lögregla teldi mögulegt að um væri að ræða manndráp og sjálfsmorð . Lögregla tók þegar að ræða við vini og kunningja hinna látnu í gærkvöldi með það fyrir augum að fá botn í hvað mögulega hefði gerst . Inger-Lise Høyland frá ákærudeild lögreglunnar í Bergen og Tore Salvesen rannsóknarlögreglumaður fara yfir stöðu málsins á blaðamannafundi sem norska ríkisútvarpið NRK sýndi beint frá í gær . Skjáskot / NRK Það var svo seint í gærkvöldi sem lögregla greindi frá því að hún hefði handtekið tvo menn í Bergen sem grunaðir eru um manndráp eða samverknað við manndráp og komu lögreglumenn frá Kripos til Bergen í gærkvöldi til fulltingis við yfirheyrslur . Lögregla sagði fjölmiðlum í gærkvöldi að hún útilokaði ekki fleiri handtökur síðla kvölds eða í nótt en auk þess er fólk sem verið hefur á ferð í nágrenni við Gullfjellet síðustu daga beðið að setja sig í samband við lögreglu hafi það orðið einhvers vart sem kalla mætti óvenjulegt . Dagblaðið VG ræddi við Alfred Unneland í gær , göngugarp sem oft leggur leið sína um svæðið við Gullfjellet og Osa-vatnið og er vel kunnur staðháttum . Unneland sagðist verulega brugðið við fréttir af tvöföldum líkfundi á þessu vinsæla útivistarsvæði . „ Þegar maður fær svona lagað framan í sig hérna í nágrenninu fyllist maður bara vantrú . Þetta er alveg skelfilegt og ákaflega sorglegt , “ sagði Unneland við VG í gærkvöldi .